text: Salzburg henter Ankersen i privatfly
  08 januar 2014 kl. 06.03
  Esbjerg-profilen Peter Ankersen er ifølge JydskeVestkysten tirsdag aften blevet fløjet til Salzburg i et privatfly.
  Det er den østrigske klub Red Bull Salzburg, der har været en tur forbi Esbjerg Lufthavn for at hente den 23-årige højreback.
  Ifølge avisens hjemmeside skal forsvarsspilleren se nærmere på forholdene i den østrigske topklub onsdag.
  Allerede mandag udsendte Esbjerg en fondsbørsmeddelelse, hvor superligaklubben oplyste, at man var i forhandlinger med en udenlandsk klub omkring et salg af Peter Ankersen.
  Kontrakten ventes underskrevet i løbet af kort tid, men efter hvad JydskeVestkysten erfarer, skulle Red Bull Salzburg være indforstået med, at Peter Ankersen først skifter til sommer.
  Forsvarsspilleren fik i 2013 sit store gennembrud med flere gode præstationer for Esbjerg i Superligaen.
  Landstræner Morten Olsen har også fået øje på Ankersens talenter. Esbjerg-spilleren er flere gange blevet brugt som højre back på landsholdet som gardering for FC Københavns Lars Jacobsen.
  Esbjerg mødte i efteråret den østrigske klub i Europa Leagues gruppespil.
   - Se hele artiklen i JydskeVestkysten her
  